कहा- कमरे में व्हिस्की पिलाने के लिए बुलाते थे; जब हद हुई तब की शिकायत
Taarak Mehta Ka Ooltah Chashmah Case - तारक मेहता का उल्टा चश्मा में रोशन भाभी के किरदार से फेमस हुईं जेनिफर मिस्त्री ने शो के ऑपरेशन हेड सोहेल रोमानी और असित मोदी पर फिर से हमला बोला है
तारक मेहता का उल्टा चश्मा में रोशन भाभी के किरदार से फेमस हुईं जेनिफर मिस्त्री ने शो के ऑपरेशन हेड सोहेल रोमानी और प्रोड्यूसर असित मोदी पर फिर से हमला बोला है। जेनिफर ने कहा कि शो के सेट पर उनका सांस लेना तक मुश्किल हो गया था। उनसे हर बात को लेकर सवाल किए जाते थे। आने से लेकर जाने तक के हिसाब लिए जाते थे। मानसिक उत्पीड़न किया जा रहा था।
जेनिफर का कहना है कि उनका ज्यादातर समय सेट पर रोने में बीत जाता था। जेनिफर के मुताबिक, सोहेल उनसे बदतमीजी से बात करता था। जब जेनिफर के छोटे भाई की मौत हुई तो संवेदना दिखाने की जगह सोहेल उनके ऊपर चिल्लाया करता था। जेनिफर ने कहा कि असित मोदी उन्हें कमरे में व्हिस्की के लिए बुलाते थे। इसके बाद उनके सब्र का बांध टूट गया।
जेनिफर ने कहा- भाई वेंटिलेटर पर था उसके बावजूद मुझे सेट पर बुलाते थे
जेनिफर ने पिंकविला से बात करते हुए कहा- मेरा भाई वेंटिलेटर पर था। उसके बावजूद मुझे सेट पर बुलाते थे। उस दौरान छुट्टी तक नहीं देते थे। भाई के इलाज में रोज 15 हजार खर्च होते थे। मेरे पास पैसे खत्म हो गए थे। एक दिन असित मोदी का फोन आया। उन्होंने मुझे मुंबई बुलाया। मैं दस दिन बाद मुंबई गई।
उन्होंने मुझसे बात की, उन्हें पता चला कि मैं सात दिन एब्सेंट रही थी। उन्होंने मेरा सात दिन का पैसा नहीं काटा। मैंने रोते हुए उनके पैर छू लिए। हालांकि सोहेल ने इसके बाद मुझे बार-बार सुनाया कि तुम्हारे भाई के मरने पर हमने पैसा दिया था। ये सुनकर मुझे काफी बुरा लगा था।
शैलेश लोढ़ा ने शो में वापसी को कर दिया था मना
जेनिफर से पूछा गया कि उनके अलावा और भी लोगों ने शो छोड़ दिया। इसके बारे में उनके क्या विचार हैं। जवाब में जेनिफर कहती हैं- सबने अलग-अलग बहाने बनाए, लेकिन सच्चाई ये थी कि वे लोग शो की प्रोडक्शन टीम से तंग आ गए थे। मैंने शैलेश लोढ़ा जी से संपर्क किया और कहा कि सर आ जाइए आपकी कमी खल रही है। उन्होंने मुझसे कहा कि मैं वापस नहीं आऊंगा क्योंकि ये मेरे सेल्फ रिस्पेक्ट की बात है।
मैं छुट्टी पर थी, प्रोडक्शन टीम ने नोटिस भेज दिया
जेनिफर ने कहा- असित मोदी ने जब मेरे साथ आपत्तिजनक बात की थी, तब भी मैं चुप रही थी। जब मैं छुट्टी पर थी तब प्रोडक्शन टीम ने मुझे नोटिस भेज दिया। सोहेल रोमानी ने मुझे ईमेल किया कि आपकी वजह से शो को आर्थिक नुकसान हुआ है। आप आकर कारण बताइए वरना आपको पैसे भरने पड़ेंगे।
मैंने एक लॉयर फ्रेंड को फोन किया और शो में मेरे साथ पिछले 15 साल में क्या-क्या हुआ..सब बता दिया। उसने मुझसे कहा कि वे तुम्हारे होंठों की तारीफ और किस करने के लिए कैसे कह सकते हैं। ये पूरी तरह सेक्सुअल हैरेसमेंट है। मैंने फिर एक कंप्लेन ड्राफ्ट बना कर सोहेल को भेज दिया। इसके बाद वो पूरी तरह हिल गया।
कमरे में व्हिस्की पिलाने के लिए बुलाते थे असित
जेनिफर से पूछा गया कि असित मोदी ने 2019 में उनका सेक्सुअल हैरेसमेंट किया था, फिर वे तब क्यों नहीं बोली थीं। जवाब में जेनिफर ने कहा- उन्होंने मुझसे दो तीन बार गंदे तरीके से बात की। व्हिस्की पिलाने के लिए कमरे में बुलाते थे। अपना चेहरा मेरे चेहरे के पास लाकर कहते थे कि तुम्हारे होंठ काफी अच्छे हैं, इसे किस करने का मन करता है।
उस दिन के बाद मैं रोज डर के साए में रहने लगी। फिर मैंने एक दिन सोहेल से कहा कि मुझे अब यहां काम नहीं करना, मेरा पेमेंट कर दो। सोहेल ने कहा कि जब तक कोई रिप्लेसमेंट न आ जाए तब तक आपको काम करना पड़ेगा। यहां तक कि पैसे भी नहीं लौटा रहे थे। तब जाकर मैंने उनकी शिकायत की।